**\_\_\_\_\_ 2021**

**Κανονισμός Τιμολόγησης**

**Βασικής Δραστηριότητας Διανομής Φυσικού Αερίου**

# ΚΕΦΑΛΑΙΟ Α - ΓΕΝΙΚΕΣ ΔΙΑΤΑΞΕΙΣ

## Άρθρο 1 - **Αντικείμενο**

1. Με τον παρόντα Κανονισμό Τιμολόγησης Διανομής Φυσικού Αερίου (εφεξής «Κανονισμός») ρυθμίζεται η μεθοδολογία καθορισμού των τιμολογίων της Βασικής Δραστηριότητας Διανομής, όπως αυτή ορίζεται στον Κώδικα Διαχείρισης του Δικτύου Διανομής Φυσικού Αερίου (εφεξής «Κώδικας») σύμφωνα με τα προβλεπόμενα στις διατάξεις του άρθρου 88 του ν. 4001/2011 όπως τροποποιήθηκε και ισχύει (ΦΕΚ Α' 179/22.08.2011, εφεξής «Νόμος»).
2. Ο παρών Κανονισμός αφορά τη χρέωση της Βασικής Δραστηριότητας Διανομής Φυσικού Αερίου στα Δίκτυα Διανομής φυσικού αερίου, που λειτουργούν σύμφωνα με τα οριζόμενα στον Νόμο (άρθρα 80 και επ.) και τις συναφείς χορηγούμενες Άδειες Διαχείρισης Δικτύου Διανομής.

## Άρθρο 2 - Ορισμοί

1. Οι όροι που αναφέρονται στον Κανονισμό έχουν την έννοια που τους αποδίδεται στις διατάξεις του άρθρου 2 του Νόμου, στον Κώδικα και στα επιμέρους άρθρα του παρόντος Κανονισμού.
2. Για την εφαρμογή του Κανονισμού, οι παρακάτω όροι που αναφέρονται στις διατάξεις του έχουν την ακόλουθη έννοια:

A) Απόφαση Έγκρισης Τιμολογίων: Η απόφαση της ΡΑΕ με την οποία εγκρίνονται τα Τιμολόγια Διανομής.

B) Διαχειριστής: Ο Διαχειριστής Δικτύου Διανομής Φυσικού Αερίου κατά την παράγραφο 1 (στ) του άρθρου 2 του Νόμου.

Γ) Δεσμευμένη Ωριαία Δυναμικότητα Σημείου Παράδοσης: Η δυναμικότητα που δεσμεύει o Χρήστης Διανομής στο Δίκτυο Διανομής για το Σημείο Παράδοσης, σε kWh/ώρα.

Δ) Έτος Αναφοράς: Το έτος που προηγείται του Έτους Υπολογισμού.

Ε) Έτος Υπολογισμού: Το έτος που προηγείται της Περιόδου Υπολογισμού Τιμολογίων.

ΣΤ) Περίοδος Ισχύος Τιμολογίων (Ρυθμιστική Περίοδος): Η χρονική περίοδος ισχύος των Τιμολογίων Διανομής, η διάρκεια της οποίας ορίζεται σε τέσσερα (4) έτη.

Ζ) Περίοδος Υπολογισμού Τιμολογίων: Η χρονική περίοδος επί της οποίας βασίζεται ο υπολογισμός των Τιμολογίων Διανομής, η διάρκεια της οποίας ορίζεται στην Απόφαση Έγκρισης των Τιμολογίων, μπορεί να είναι διαφορετική ανά Διαχειριστή, δεν μπορεί να είναι μικρότερη της διάρκειας της Περιόδου Ισχύος των Τιμολογίων (Ρυθμιστική Περίοδος), μπορεί να είναι εύλογα μεγαλύτερη από αυτή, με βάση τον βαθμό αξιοποίησης του δικτύου διανομής, λαμβανομένου υπόψη του εγκεκριμένου από τη ΡΑΕ Προγράμματος Ανάπτυξης του Διαχειριστή.

Η) Περίοδος Εκκαθάρισης Τιμολογίων: Ορίζεται το χρονικό διάστημα το οποίο περιλαμβάνει τα τέσσερα (4) προηγούμενα έτη από το Έτος Υπολογισμού Τιμολογίων, εφόσον κανένα από τα τέσσερα (4) έτη δεν έχει συμπεριληφθεί σε προηγούμενη Περίοδο Εκκαθάρισης.

Θ) Τακτική Αναθεώρηση Τιμολογίων: Η διαδικασία που περιγράφεται στο άρθρο 19.

Ι) Έκτακτη Αναθεώρηση Τιμολογίων: Η διαδικασία επαναξιολόγησης και επαναπροσδιορισμού των τιμολογίων υπό τις προϋποθέσεις και σύμφωνα με τη διαδικασία του άρθρου 21 του παρόντος Κανονισμού.

Κ) Τιμολόγιο Διανομής: Το τιμολόγιο της Βασικής Δραστηριότητας Διανομής Φυσικού Αερίου με βάση το οποίο ο Διαχειριστής Δικτύου Διανομής εισπράττει το απαιτούμενο αντάλλαγμα για τη Βασική Δραστηριότητα Διανομής Φυσικού Αερίου, σύμφωνα με τα οριζόμενα στις διατάξεις της παραγράφου 4 του άρθρου 88 του Νόμου.

Λ) Χρήστης: Ο Χρήστης του Δικτύου Διανομής Φυσικού Αερίου κατά την παράγραφο 1 (κστ) του άρθρου 2 του Νόμου.

Μ) Περίοδος Αξιολόγησης Νέου Έργου: Η χρονική περίοδος επί της οποίας βασίζεται η αξιολόγηση της οικονομικής αποτελεσματικότητας ενός νέου έργου, η διάρκεια της οποίας μπορεί να είναι διαφορετική ανά Διαχειριστή και μπορεί να είναι μεγαλύτερη από την Περίοδο Ισχύος των Τιμολογίων, λαμβάνοντας υπόψη και τον βαθμό αξιοποίησης του Δικτύου Διανομής.

## Άρθρο 3 - **Αρχές και Χρόνοι Υπολογισμού και Αναθεώρησης των Τιμολογίων**

1. Το Τιμολόγιο Διανομής καθορίζεται με βάση την αρχή της ανάκτησης του Απαιτούμενου Εσόδου για τη Βασική Δραστηριότητα Διανομής, όπως αυτό προσδιορίζεται σύμφωνα με το άρθρο 4 του παρόντος Κανονισμού, με σκοπό την τήρηση των οριζόμενων στο άρθρο 88 του Νόμου.
2. Το Τιμολόγιο Διανομής υπολογίζεται με βάση:

Α) Τις προβλέψεις του Διαχειριστή για την εξέλιξη των μεγεθών του Απαιτούμενου Εσόδου του Δικτύου Διανομής και της ζήτησης φυσικού αερίου για κάθε ένα από τα έτη της Περιόδου Υπολογισμού Τιμολογίων. Για τις προβλέψεις, ο Διαχειριστής λαμβάνει υπόψη τα διαθέσιμα απολογιστικά στοιχεία κατά το Έτος Αναφοράς και προβαίνει σε εύλογες εκτιμήσεις εξέλιξης των αντίστοιχων μεγεθών κατά την Περίοδο Υπολογισμού Τιμολογίων, σύμφωνα με τα οριζόμενα στο άρθρο 19.

Β) Τα απολογιστικά στοιχεία σχετικά με το Απαιτούμενο Έσοδο και το ανακτηθέν έσοδο του Διαχειριστή για κάθε ένα από τα έτη της Περιόδου Τακτικής Αναθεώρησης Τιμολογίων, σύμφωνα με τα οριζόμενα στο άρθρο 20.

1. Το Τιμολόγιο Διανομής καταρτίζεται από το Διαχειριστή και υποβάλλεται προς έγκριση στη ΡΑΕ σύμφωνα με τη διαδικασία του άρθρου 19.
2. Η Τακτική Αναθεώρηση των Τιμολογίων διενεργείται εντός του τέταρτου (4ου) Έτους της εκάστοτε Περιόδου Υπολογισμού Τιμολογίων, το οποίο καθίσταται Έτος Υπολογισμού για την επόμενη Περίοδο Υπολογισμού Τιμολογίων. Η Τακτική Αναθεώρηση των Τιμολογίων πραγματοποιείται σύμφωνα με τη διαδικασία του άρθρου 19.
3. Η Έκτακτη Αναθεώρηση Τιμολογίων διενεργείται υπό τις προϋποθέσεις και τη διαδικασία του άρθρου 21.

# ΚΕΦΑΛΑΙΟ Β - ΑΠΑΙΤΟΥΜΕΝΟ ΕΣΟΔΟ

## Άρθρο 4 - **Απαιτούμενο Έσοδο Βασικής Δραστηριότητας Διανομής**

1. Το Απαιτούμενο Έσοδο Βασικής Δραστηριότητας Διανομής (εφεξής «Απαιτούμενο Έσοδο») υπολογίζεται σε ετήσια βάση και σε ονομαστικές τιμές σύμφωνα με την ακόλουθη σχέση:

Απαιτούμενο Έσοδο = Α + Β + Γ – Δ ± Ε

Όπου:

Α: Η Απόδοση επί της Ρυθμιζόμενης Περιουσιακής Βάσης της Βασικής Δραστηριότητας Διανομής, κατά τα άρθρα 5 και 6.

Β: Οι Αποσβέσεις Παγίων, συμπεριλαμβανομένων των Δικαιωμάτων Χρήσης, της Βασικής Δραστηριότητας Διανομής κατά το άρθρο 7.

Γ: Οι λειτουργικές Δαπάνες της Βασικής Δραστηριότητας Διανομής, κατά το άρθρο 8.

Δ: Τα λοιπά έσοδα του Διαχειριστή από ρυθμιζόμενες και μη ρυθμιζόμενες δραστηριότητες κατά το άρθρο 9.

Ε: Η Ανακτήσιμη Διαφορά κατά το άρθρο 20.

1. Το Απαιτούμενο Έσοδο Βασικής Δραστηριότητας Διανομής καθώς και τα επιμέρους στοιχεία που το αποτελούν ορίζονται αριθμητικά για κάθε έτος της Περιόδου Υπολογισμού Τιμολογίων με την Απόφαση Έγκρισης Τιμολογίων.

## Άρθρο 5 - **Ρυθμιζόμενη Περιουσιακή Βάση Βασικής Δραστηριότητας Διανομής (ΡΠΒ)**

1. Ως Ρυθμιζόμενη Περιουσιακή Βάση (ΡΠΒ) νοείται το απασχολούμενο κεφάλαιο του Διαχειριστή για τη Βασική Δραστηριότητα Διανομής.
2. Η ΡΠΒ υπολογίζεται σε ετήσια βάση και σε ονομαστικές τιμές. Η τιμή της ΡΠΒ κάθε έτους αναφέρεται στο τέλος του αντίστοιχου έτους.
3. Η ΡΠΒ του Δικτύου Διανομής υπολογίζεται για κάθε έτος ως το άθροισμα:

Α) της αναπόσβεστης αξίας των υφιστάμενων ενσώματων και ασώματων παγίων της Βασικής Δραστηριότητας Διανομής, αφαιρουμένων:

(i) Όλων των επιχορηγήσεων που έχουν χρησιμοποιηθεί για τη χρηματοδότηση της κατασκευής των παγίων (ενσώματων ή ασώματων) της Βασικής Δραστηριότητας Διανομής,

(ii) Τυχόν εσόδων από Τέλη Σύνδεσης ή Επέκτασης για τα πάγια αυτά,

iii) Τυχόν άλλης συμμετοχής στο κόστος του παγίου που έχει καταβληθεί από Χρήστες του Δικτύου Διανομής ή Τελικούς Πελάτες, και

(iv) Τυχόν δαπάνες του Διαχειριστή για την κατασκευή έργων εφόσον λαμβάνονται υπόψη στις λειτουργικές δαπάνες.

Β) του ποσοστού ΚΚ% επί του Κεφαλαίου Κίνησης για τη Βασική Δραστηριότητα Διανομής, το οποίο υπολογίζεται ως η διαφορά ανάμεσα στο κυκλοφορούν ενεργητικό αφαιρουμένων των βραχυπρόθεσμων υποχρεώσεων, όπως προκύπτει είτε από την εφαρμογή των Κανόνων του Λογιστικού Διαχωρισμού στις οικονομικές καταστάσεις της μη διαχωρισμένης εταιρείας ανά δραστηριότητα, είτε σύμφωνα με το πιο πρόσφατο επιχειρησιακό σχέδιο του Διαχειριστή . Σε περίπτωση που ο Διαχειριστής διαχειρίζεται πλέον του ενός (1) Δίκτυα Διανομής, ο υπολογισμός διενεργείται σύμφωνα με τους Κανόνες Λογιστικού Διαχωρισμού που εγκρίνονται από τη ΡΑΕ ανά γεωγραφική περιοχή (Δίκτυο Διανομής).

Γ) των προγραμματισμένων έργων που περιλαμβάνονται στο Εγκεκριμένο Πρόγραμμα Ανάπτυξης του Δικτύου Διανομής, αφαιρουμένων: α) τυχόν επιχορηγήσεων για τα εν λόγω έργα, β) τυχόν εσόδων από Τέλη Σύνδεσης ή Επέκτασης για τα έργα αυτά, και γ) τυχόν άλλης συμμετοχής στο κόστος των έργων που έχει καταβληθεί από Χρήστες του Δικτύου Διανομής ή Τελικούς Πελάτες για τα έργα αυτά.

1. Η ένταξη των προγραμματισμένων έργων στη ΡΠΒ γίνεται κατά την επόμενη Τακτική Αναθεώρηση των Τιμολογίων και μετά την έγκριση από τη ΡΑΕ του Προγράμματος Ανάπτυξης στο οποίο έχουν ενταχθεί.
2. Τυχόν αναπροσαρμογή της αξίας των παγίων του Διαχειριστή μετά την αρχική εγγραφή τους στο Μητρώο Παγίων δεν λαμβάνεται υπόψη στον υπολογισμό της ΡΠΒ. Ο υπολογισμός της ΡΠΒ γίνεται με βάση τη λογιστική μέθοδο του Κόστους Κτήσης μείον συσσωρευμένες αποσβέσεις.
3. Σε περίπτωση Ολοκληρωμένων Επιχειρήσεων Φυσικού Αερίου και σε περίπτωση που ο Διαχειριστής διαχειρίζεται πλέον του ενός (1) Δίκτυα Διανομής, ο προσδιορισμός των παγίων της Βασικής Δραστηριότητας της Διανομής διενεργείται σύμφωνα με τους Κανόνες Λογιστικού Διαχωρισμού που εγκρίνονται από τη ΡΑΕ ανά δραστηριότητα ή ανά γεωγραφική περιοχή (Δίκτυο Διανομής), κατά τα προβλεπόμενα στις διατάξεις των παραγράφων 1 και 2 του άρθρου 80Α και της παραγράφου 4 του άρθρου 89 του Νόμου.
4. Ο Διαχειριστής, εντός τεσσάρων (4) μηνών από την έναρξη του Έτους Υπολογισμού, υποβάλλει στη ΡΑΕ προς έγκριση αναλυτικά απολογιστικά στοιχεία σχετικά με το κόστος κτήσης κάθε πάγιου περιουσιακού στοιχείου (ενσώματου ή ασώματου) που εντάχθηκε στη ΡΠΒ, την ωφέλιμη ζωή του, τις συσσωρευμένες αποσβέσεις του και την αναπόσβεστη του αξία κατά το Έτος Αναφοράς. Επίσης, ο Διαχειριστής υποβάλλει στη ΡΑΕ, για κάθε πάγιο περιουσιακό στοιχείο, δεδομένα σχετικά με τα οριζόμενα στην παρ. 3Α (i), (ii) και (iii) του παρόντος άρθρου.
5. Εντός τριών (3) μηνών από την έναρξη κάθε έτους, ο Διαχειριστής υποβάλλει στη ΡΑΕ προς έγκριση, το Ρυθμιστικό Μητρώο Παγίων (ΡΜΠ) σε επεξεργάσιμη μορφή. Το ΡΜΠ Δικτύου Διανομής παρέχει πληροφόρηση (κωδικός, περιγραφή, κόστος κτήσης, ημερομηνία έναρξης απόσβεσης, ποσοστό ή/και έτη απόσβεσης, ετήσιες και συσσωρευμένες αποσβέσεις, αναπόσβεστη αξία παγίου και ομάδα καταχώρησης παγίων) για τα πάγια περιουσιακά στοιχεία (ενσώματα και ασώματα), με τρόπο ώστε να αποτυπώνονται διακριτά τα πάγια του Δικτύου Διανομής ανά γεωγραφική περιοχή, όπως περιγράφεται στην Άδεια Διανομής. Κατά την καταγραφή του ΡΜΠ, λαμβάνονται υπόψη αξίες που προκύπτουν βάσει των Κανόνων Λογιστικού Διαχωρισμού ανά γεωγραφική περιοχή. Το ΡΜΠ τηρείται σε αξίες κτήσης των πάγιων περιουσιακών στοιχείων και βάσει της ωφέλιμης ζωής τους και δεν τροποποιείται βάσει αποτελεσμάτων μελλοντικών αναπροσαρμογών σύμφωνα με λογιστικά πρότυπα.
6. Αν ο Διαχειριστής δεν έχει την κυριότητα του συνόλου ή μέρους των παγίων τα οποία χρησιμοποιεί αλλά ασκεί τη Βασική Δραστηριότητα της Διανομής βάσει σύμβασης μέσω της οποίας του έχει παραχωρηθεί η χρήση των παγίων των Δικτύων Διανομής για συγκεκριμένο χρονικό διάστημα, η ΡΠΒ υπολογίζεται κατά τα οριζόμενα στις ανωτέρω παραγράφους του παρόντος άρθρου, όπου ως πάγια νοείται το άθροισμα των παγίων των οποίων την κυριότητα έχει ο Διαχειριστής και εκείνων τα οποία έχουν παραχωρηθεί στον Διαχειριστή κατά χρήση (Δικαιώματα Χρήσης).
7. Η ΡΠΒ ορίζεται αριθμητικά για κάθε έτος της Περιόδου Υπολογισμού Τιμολογίων με την Απόφαση Έγκρισης Τιμολογίων.
8. Το ποσοστό ΚΚ% για κάθε Περίοδο Υπολογισμού Τιμολογίων ορίζεται με την Απόφαση Έγκρισης Τιμολογίων. Το ποσοστό ΚΚ% παίρνει αναλογικά τις τιμές μεταξύ 50% - 100% σύμφωνα με το ύψος του Δείκτη Γενικής Ρευστότητας (ΔΓΡ) της Βασικής Δραστηριότητας Διανομής. Το ποσοστό ΚΚ% παίρνει: α) τιμή 100%, όταν ο ΔΓΡ είναι μικρότερος του 1,5, β) τιμή μεταξύ 51% και 99% όταν ο ΔΓΡ είναι μεταξύ 1,5 και 2 (γραμμική διαμόρφωση) και γ) τιμή 50% όταν ο ΔΓΡ είναι μεγαλύτερος του 2. Στην περίπτωση αρνητικού Κεφαλαίου Κίνησης, το ποσοστό ΚΚ% ορίζεται ίσο με μηδέν (0). Ως Δείκτης Γενικής Ρευστότητας του Διαχειριστή νοείται το πηλίκο Κυκλοφορούν Ενεργητικό / Βραχυπρόθεσμες Υποχρεώσεις.
9. Για σκοπούς της διείσδυσης του φυσικού αερίου και διεύρυνσης της βάσης εφαρμογής των τιμολογίων, ο Διαχειριστής δύναται να εντάσσει μέρος ή σύνολο του κόστους κατασκευής της εσωτερικής εγκατάστασης Τελικών Πελατών σε ειδική περιουσιακή βάση επί της οποίας λογίζονται μόνο ετήσιες αποσβέσεις, και όχι απόδοση. Ο Διαχειριστής υποβάλλει στη ΡΑΕ προς έγκριση μελέτη κόστους/οφέλους από την οποία τεκμηριώνεται ότι η Μέση Χρέωση Χρήσης του Δικτύου Διανομής, όπως ορίζεται στο άρθρο 12 του παρόντος Κανονισμού δεν επιβαρύνεται. Η ΡΑΕ παρακολουθεί διακριτά την ειδική περιουσιακή βάση, εγκρίνει το ύψος της καθώς και τα έτη στα οποία αποσβένεται.

## Άρθρο 6 - Απόδοση επί της Ρυθμιζόμενης Περιουσιακής Βάσης της Βασικής Δραστηριότητας Διανομής

1. Ως Απόδοση επί της ΡΠΒ νοείται η εύλογη απόδοση, σε ονομαστικές προ φόρων τιμές, για τον Διαχειριστή και υπολογίζεται ως το γινόμενο της ΡΠΒ επί το Μεσοσταθμικό Κόστος Κεφαλαίου του Διαχειριστή.
2. Η Απόδοση επί της ΡΠΒ υπολογίζεται ανά έτος.
3. Το Μεσοσταθμικό Κόστος Κεφαλαίου, σε ονομαστικές προ φόρων τιμές, υπολογίζεται σύμφωνα με τον ακόλουθο τύπο:

όπου:

|  |  |
| --- | --- |
| WACCpre-tax, nominal | Weighted Average Cost of Capital, pre-tax nominal  Το Μεσοσταθμικό Κόστος Κεφαλαίου σε ονομαστικές προ φόρων τιμές |
| G | Μέσος Συντελεστής Δανειακής Επιβάρυνσης - Gearing Ratio  Ο μέσος όρος των ετήσιων Συντελεστών Δανειακής Επιβάρυνσης που αφορούν τη Βασική Δραστηριότητα Διανομής κατά την Περίοδο Ισχύος των Τιμολογίων, εκτιμώμενος βάσει στοιχείων του Έτους Αναφοράς, αλλά και σύμφωνα με το πιο πρόσφατο επιχειρησιακό σχέδιο του Διαχειριστή.  Ως Ετήσιος Συντελεστής Δανειακής Επιβάρυνσης ορίζεται ο λόγος του συνολικού Μακροχρόνιου Δανεισμού (D) που αφορά στη Βασική Δραστηριότητα Διανομής για το έτος, προς το άθροισμα του συνολικού Μακροχρόνιου Δανεισμού (D) και των συνολικών Ιδίων Κεφαλαίων (E) που αφορούν στη Βασική Δραστηριότητα Διανομής για το ίδιο έτος.  Η ΡΑΕ δύναται αιτιολογημένα να ορίσει αριθμητικά έναν Μέσο Συντελεστή Δανειακής Επιβάρυνσης (G) κατά την Περίοδο Ισχύος των Τιμολογίων στην περίπτωση που προκύπτει ότι η εκτιμώμενη κεφαλαιακή διάρθρωση του Διαχειριστή, σύμφωνα με τις εκτιμήσεις αυτού στο πιο πρόσφατο επιχειρησιακό σχέδιο, δεν είναι ρυθμιστικά βέλτιστη. Σε κάθε περίπτωση, ο συντελεστής G δεν παίρνει τιμή μεγαλύτερη του 0,5. Η τιμή του συντελεστή G που λαμβάνεται υπόψη στην Απόφαση Έγκρισης Τιμολογίων δεν αφορά σε περιορισμό στην πραγματική κεφαλαιακή διάρθρωση του Διαχειριστή. |
| ROEpost-tax, nominal | Return on Equity post-tax, nominal  Η αναμενόμενη απόδοση των Ιδίων Κεφαλαίων του Διαχειριστή σε ονομαστικές τιμές μετά από φόρους, η οποία υπολογίζεται σύμφωνα με την παράγραφο 4. |
| DR | Debt Rate  Το κόστος Δανεισμού είναι ο μέσος όρος του ετήσιου κόστους Δανεισμού κατά την Περίοδο Ισχύος των Τιμολογίων, σύμφωνα με το πιο πρόσφατο επιχειρησιακό σχέδιο του Διαχειριστή. |
| TX | Tax Rate  Ο συντελεστής συνολικής ετήσιας φορολογίας των κερδών του Διαχειριστή, της Περιόδου Ισχύος Τιμολογίων. |

1. Η αναμενόμενη απόδοση Iδίων Kεφαλαίων του Διαχειριστή σε ονομαστικές τιμές μετά από φόρους υπολογίζεται σύμφωνα με τον ακόλουθο τύπο:

όπου:

|  |  |
| --- | --- |
| RFR | Risk-Free Rate  Η απόδοση επένδυσης χωρίς κίνδυνο, η οποία προσδιορίζεται με βάση το μέσο επιτόκιο του δεκαετούς κρατικού ομολόγου κατά το τελευταίο 12-μηνο έως την τελευταία εργάσιμη ημέρα του μήνα ν-2, (όπου ν ο μήνας της απαιτούμενης υποβολής του Απαιτούμενου Εσόδου) της χώρας της Ευρωζώνης με την υψηλότερη βαθμολογία πιστοληπτικής ικανότητας από τους τρεις μεγάλους οίκους πιστοληπτικής ικανότητας (Standard & Poor's (S&P), Moody's και Fitch Group). Αν δύο ή παραπάνω χώρες έχουν την ίδια βαθμολογία, τότε επιλέγεται η χώρα με τη χαμηλότερη απόδοση κατά το τελευταίο 12-μηνο όπως ορίζεται ανωτέρω. Το RFR λαμβάνει τιμές μεγαλύτερες του μηδενός (0). Στη περίπτωση που το RFR προκύψει μικρότερο του μηδενός τότε λαμβάνει την τιμή μηδέν (0). |
| CRP | Country Risk Premium  Ποσοστό κινδύνου επένδυσης στην Ελλάδα. Το ποσοστό αυτό προστίθεται στην απόδοση επένδυσης χωρίς κίνδυνο και προσδιορίζεται λαμβάνοντας υπόψη τις εκάστοτε οικονομικές συνθήκες επένδυσης σε μονοπωλιακή δραστηριότητα στην Ελλάδα και ιδίως:  Α) Το επενδυτικό πρόγραμμα του Διαχειριστή και ιδίως το ύψος των νέων κεφαλαίων που απαιτούνται για την εκτέλεση αυτού, και  Β) Το περιθώριο μεταξύ του μέσου επιτοκίου του δεκαετούς ελληνικού κρατικού ομολόγου και του δεκαετούς κρατικού ομολόγου που χρησιμοποιείται ως βάση για τον υπολογισμό της απόδοσης επένδυσης χωρίς κίνδυνο (Risk Free Rate) κατά την ίδια περίοδο.  Η εν λόγω παράμετρος δεν μπορεί να πάρει τιμή μεγαλύτερη από 4%. |
| MRP | Market Risk Premium  Το περιθώριο απόδοσης αγοράς το οποίο προσδιορίζεται με βάση τα ιστορικά στοιχεία και τις μελλοντικές εκτιμήσεις της εξέλιξης των αποδόσεων των μετοχών έναντι των κρατικών ομολόγων, σε όσο το δυνατόν μεγαλύτερο δείγμα ανεπτυγμένων χωρών. Για τον προσδιορισμό της παραμέτρου δύναται να λαμβάνονται στοιχεία, μεταξύ άλλων, από σχετικές εκθέσεις αναγνωρισμένων χρηματοοικονομικών οίκων, πανεπιστημίων, καθώς και από σχετική διεθνή βιβλιογραφία. |
| β | Beta factor  Συντελεστής συστηματικού κινδύνου Iδίων Kεφαλαίων του Διαχειριστή, που βασίζεται στους κατά Blume συντελεστές συστηματικού κινδύνου Iδίων Kεφαλαίων των εισηγμένων Διαχειριστών Συστημάτων Μεταφοράς και Δικτύων Διανομής Φυσικού Αερίου στην Ευρωπαϊκή Ένωση χωρίς καμία ανταγωνιστική δραστηριότητα, όπως αυτοί διαμορφώνονται κατά την τελευταία πενταετία μέχρι και το Έτος Αναφοράς. |

1. Το Μεσοσταθμικό Κόστος Κεφαλαίου καθώς και οι επιμέρους παράμετροι για τον υπολογισμό του, σύμφωνα με τις διατάξεις του άρθρου αυτού, καθορίζονται αριθμητικά στην Απόφαση Έγκρισης Τιμολογίων.
2. Στην Απόφαση Έγκρισης των Τιμολογίων δύναται να εγκριθεί από τη ΡΑΕ προσαύξηση του Μεσοσταθμικού Κόστους Κεφαλαίου ύψους 1,5%, για τις επενδύσεις του Διαχειριστή για την ανάπτυξη ευφυών συστημάτων μέτρησης, και αντικατάστασης συμβατικών μετρητών με ευφυείς μετρητές. Η πρόσθετη αυτή απόδοση δίνεται προϋπολογιστικά κατά την τακτική αναθεώρηση των τιμολογίων, αφορά αποκλειστικά στην αξία των συγκεκριμένων επενδύσεων και εκκαθαρίζεται σύμφωνα με τις διατάξεις του άρθρου 20 για την ανακτήσιμη διαφορά στην επόμενη τακτική αναθεώρηση.
3. Στην Απόφαση Έγκρισης των Τιμολογίων δύναται να εγκριθεί από τη ΡΑΕ προσαύξηση του Μεσοσταθμικού Κόστους Κεφαλαίου ύψους 1,5%, βάσει επίτευξης των στόχων που τίθενται από τη ΡΑΕ στην ίδια Απόφαση και αφορούν στις επενδύσεις του Διαχειριστή σε νέα έργα ανάπτυξης του Δικτύου Διανομής, καθώς και στον επιτυγχανόμενο βαθμό διείσδυσης μέσω αυτών. Η πρόσθετη αυτή απόδοση δίνεται απολογιστικά στην επόμενη τακτική αναθεώρηση και αφορά αποκλειστικά στην αξία επένδυσης των συγκεκριμένων ολοκληρωμένων νέων έργων ανάπτυξης Δικτύου Διανομής.
4. Ειδικά για την πρόσθετη απόδοση της παρ. 6 του παρόντος άρθρου, ως έργο ανάπτυξης νοείται το έργο κατασκευής αγωγών μέσης πίεσης και χαμηλής πίεσης, περιλαμβανομένων των Έργων Επέκτασης και εξαιρουμένων των έργων κατασκευής της Εξωτερικής Εγκατάστασης (το παροχετευτικό εξάρτημα που συνδέει τον κεντρικό αγωγό διανομής με τον παροχετευτικό αγωγό, το τμήμα του παροχετευτικού αγωγού από τον κεντρικό αγωγό έως το ρυθμιστή πίεσης (εφόσον υφίσταται), τη διάταξη ρύθμισης πίεσης (εφόσον υφίσταται), το τμήμα του παροχετευτικού αγωγού από το ρυθμιστή (εφόσον υφίσταται) έως και το μετρητή και τη μετρητική διάταξη.
5. Προκειμένου να λάβει την προσαύξηση του Μεσοσταθμικού Κόστους Κεφαλαίου, ο Διαχειριστής πρέπει να επιτύχει συγκεκριμένους στόχους ως προς τον Βαθμό Κάλυψης και τον Βαθμό Διείσδυσης του Δικτύου Διανομής, σύμφωνα με το εκάστοτε εγκεκριμένο Πρόγραμμα Ανάπτυξης.
6. Η στοχοθεσία προσδιορίζεται στην Απόφαση Έγκρισης Τιμολογίων ανά Δίκτυο Διανομής και ανά έτος, σύμφωνα με το εκάστοτε εγκεκριμένο Πρόγραμμα Ανάπτυξης. Για κάθε έτος, ο Διαχειριστής οφείλει να επιτύχει σωρευτικά και κατ’ ελάχιστον: α) την ανάπτυξη του 100% του νέου δικτύου χαμηλής πίεσης του εγκεκριμένου Προγράμματος Ανάπτυξης, β) την ανάπτυξη του 100% του νέου δικτύου μέσης πίεσης του εγκεκριμένου Προγράμματος Ανάπτυξης, και γ) την πραγματοποίηση τουλάχιστον του 100% των προγραμματισμένων συνδέσεων του εγκεκριμένου Προγράμματος Ανάπτυξης.
7. Εφόσον για ένα έτος επιτευχθεί ο στόχος της παραγράφου 9, το εγκεκριμένο Μεσοσταθμικό Κόστος Κεφαλαίου, το οποίο θα αποδοθεί στις επενδύσεις νέου δικτύου μέσης και χαμηλής πίεσης του εν λόγω έτους, δύναται να προσαυξηθεί κατά 1,5%.
8. Η προσαύξηση του Μεσοσταθμικού Κόστους Κεφαλαίου χορηγείται αποκλειστικά για 4 έτη από την ολοκλήρωση και λειτουργία του έργου και αποδίδεται απολογιστικά στην επόμενη τακτική αναθεώρηση των τιμολογίων.
9. Η προσαύξηση 1,5% αφορά σε προσαύξηση επί του εγκεκριμένου Μεσοσταθμικού Κόστους Κεφαλαίου για τα συγκεκριμένα έργα ανάπτυξης του κάθε έτους κατά το οποίο επιτυγχάνεται η στοχοθεσία και για τα επόμενα 3 έτη.
10. Ο Διαχειριστής οφείλει να υποβάλει μέχρι την 31η Μαρτίου του επόμενου έτους (ν+1) απολογιστικά στοιχεία σχετικά με τις επενδύσεις του έτους ν και με αναλυτική καταγραφή των ανωτέρω στόχων (βαθμοί κάλυψης και διείσδυσης.

## Άρθρο 7 - **Αποσβέσεις Ενσώματων και Ασώματων Παγίων**

1. Οι ετήσιες αποσβέσεις των παγίων (ενσώματων και ασώματων) που εντάσσονται στη Ρυθμιζόμενη Περιουσιακή Βάση υπολογίζονται για κάθε έτος της Περιόδου Υπολογισμού Τιμολογίων, με βάση την υπολειπόμενη ζωή των παγίων, αν πρόκειται για υφιστάμενα, όπως αυτή προκύπτει από το μητρώο παγίων ή την ωφέλιμη ζωή των παγίων, αν πρόκειται για νέα πάγια που μόλις εισήλθαν στη ΡΠΒ.
2. Οι αποσβέσεις κάθε παγίου υπολογίζονται λαμβάνοντας υπόψη τη λογιστική μέθοδο που προβλέπεται για κάθε κατηγορία παγίου από την ισχύουσα νομοθεσία.
3. Τυχόν αποσβέσεις παγίων που αποκτήθηκαν από Συμμετοχές Πελατών ή Επιχορηγήσεις δεν συμπεριλαμβάνονται στο Απαιτούμενο Έσοδο.
4. Η ΡΑΕ δύναται να εγκρίνει αποσβέσεις παγίων που εντάσσονται στην Ειδική Περιουσιακή Βάση, βάσει του άρθρου 5 παρ. 11 του παρόντος Κανονισμού.
5. Τυχόν αναπροσαρμογή της αξίας των παγίων του Διαχειριστή μετά την αρχική εγγραφή τους στις οικονομικές του καταστάσεις, δεν λαμβάνεται υπόψη στον υπολογισμό των αποσβέσεων των παγίων.
6. Οι εκτιμώμενες αποσβέσεις παγίων ορίζονται αριθμητικά για κάθε Έτος της Περιόδου Υπολογισμού Τιμολογίων με την Απόφαση Έγκρισης Τιμολογίων.

## Άρθρο 8 - **Λειτουργικές Δαπάνες**

1. Ως Λειτουργικές Δαπάνες νοούνται οι εύλογες δαπάνες του Διαχειριστή για την άσκηση της Βασικής Δραστηριότητας Διανομής Φυσικού Αερίου, όπως αυτή ορίζεται στον Κώδικα, κατά τρόπο ασφαλή, αποτελεσματικό, οικονομικά αποδοτικό και αξιόπιστο.
2. Για την πρόβλεψη των Λειτουργικών Δαπανών για κάθε Έτος της Περιόδου Υπολογισμού Τιμολογίων, λαμβάνονται υπόψη και εγκρίνονται από τη ΡΑΕ:

A) Τα στοιχεία λειτουργικών δαπανών από τις οικονομικές καταστάσεις του Διαχειριστή για το Έτος Αναφοράς. Σε περίπτωση Ολοκληρωμένων Επιχειρήσεων Φυσικού Αερίου, η κατανομή των συνολικών λειτουργικών δαπανών του Διαχειριστή στη Βασική Δραστηριότητα διενεργείται σύμφωνα με τους Κανόνες Λογιστικού Διαχωρισμού που εγκρίνονται από τη ΡΑΕ, κατά τα προβλεπόμενα στις διατάξεις της παραγράφου 1 του άρθρου 80Α και της παραγράφου 4 του άρθρου 89 του Νόμου. Σε περίπτωση που ο Διαχειριστής διαχειρίζεται πλέον του ενός (1) Δίκτυα Διανομής, ο υπολογισμός διενεργείται σύμφωνα με τους Κανόνες Λογιστικού Διαχωρισμού που εγκρίνονται από τη ΡΑΕ ανά γεωγραφική περιοχή (Δίκτυο Διανομής).

Β) Κάθε άλλο στοιχείο που είναι δυνατόν να επηρεάσει τη διαμόρφωση των Λειτουργικών Δαπανών κατά τα επόμενα Έτη της Περιόδου Υπολογισμού Τιμολογίων, το οποίο υποβάλλει ο Διαχειριστής κατά τη διαδικασία του άρθρου 18.

Γ) Η ανάγκη συνεχούς βελτίωσης του επιπέδου ασφάλειας του Δικτύου Διανομής, της αποτελεσματικότητας του Διαχειριστή και της ποιότητας των παρεχόμενων υπηρεσιών.

1. Στις Λειτουργικές Δαπάνες συμπεριλαμβάνονται μεταξύ άλλων:

Α) Μισθοδοσία και λοιπές εύλογες παροχές τακτικού και έκτακτου προσωπικού που απασχολεί ο Διαχειριστής.

Β) Αμοιβές τρίτων που προκύπτουν στο πλαίσιο λειτουργίας της Εταιρείας Διανομής.

Γ) Εύλογες δαπάνες για τη μελέτη και αξιολόγηση επενδύσεων που τελικά δεν υλοποιήθηκαν, αφού εγκριθούν από τη ΡΑΕ.

Δ) Παροχές Τρίτων (ενοίκια, ασφάλιστρα, έξοδα τηλεπικοινωνιών, κόστος εκπαίδευσης προσωπικού κλπ).

Ε) Οι χρηματοοικονομικές δαπάνες χρηματοδότησης μέρους ή συνόλου τους κόστους της εσωτερικής εγκατάστασης Τελικών Πελατών εφόσον το κόστος αυτό δεν επιχορηγείται από κρατικά προγράμματα χρηματοδότησης. Ο Διαχειριστής υποβάλλει στη ΡΑΕ μελέτη κόστους/οφέλους σχετικά με το πλάνο χρηματοδότησης των εσωτερικών εγκαταστάσεων των Τελικών Πελατών του, τεκμηριώνοντας ότι η Μέση Χρέωση Χρήσης Δικτύου, όπως ορίζεται στο άρθρο 12 του παρόντος Κανονισμού δεν επιβαρύνεται. Η μελέτη αυτή καθώς και η εκτιμώμενη δαπάνη χρηματοδότησης εγκρίνεται από τη ΡΑΕ.

1. Στις Λειτουργικές Δαπάνες δεν συμπεριλαμβάνονται ο φόρος εισοδήματος, οι χρηματοοικονομικές δαπάνες για την εξυπηρέτηση των δανείων του Διαχειριστή (εκτός των χρηματοοικονομικών δαπανών που περιγράφονται στην παράγραφο 3.ΣΤ του παρόντος άρθρου), οι προβλέψεις που σχηματίζει η εταιρεία έναντι του συνόλου των κινδύνων, οι συναλλαγματικές διαφορές, οι έκτακτες δαπάνες και ζημιές, καθώς και οι δαπάνες του Διαχειριστή που δεν αφορούν στην παροχή της Βασικής Δραστηριότητας Διανομής και θα πρέπει να διαχωρίζονται λογιστικά από αυτήν.
2. Οι λειτουργικές δαπάνες που αναφέρονται στην παράγραφο 3 ανωτέρω εγκρίνονται από τη ΡΑΕ και ορίζονται αριθμητικά για κάθε έτος της Περιόδου Υπολογισμού Τιμολογίων με την Απόφαση Έγκρισης Τιμολογίων.

## Άρθρο 9 – Λοιπά Έσοδα από ρυθμιζόμενες ή μη ρυθμιζόμενες δραστηριότητες

1. Ως Λοιπά Έσοδα από ρυθμιζόμενες ή μη ρυθμιζόμενες δραστηριότητες ορίζονται τα λοιπά έσοδα του Διαχειριστή, πέραν των εσόδων από τη χρέωση των τιμολογίων χρήσης του δικτύου διανομής. Τέτοια Λοιπά Έσοδα ορίζονται ιδίως τα έσοδα του Διαχειριστή από δραστηριότητες, στην περίπτωση που τα απασχολούμενα κεφάλαια και οι λειτουργικές δαπάνες αυτών των δραστηριοτήτων δεν διαχωρίζονται λογιστικά από τα απασχολούμενα κεφάλαια και τις λειτουργικές δαπάνες της Βασικής Δραστηριότητας Διανομής και έχουν συμπεριληφθεί στον υπολογισμό του Απαιτούμενου Εσόδου του Διαχειριστή, σε συνδυασμό και με τα προβλεπόμενα στα άρθρα 13 και 14 του Κώδικα.
2. Ο Διαχειριστής υποχρεούται να τηρεί χωριστούς λογιστικούς λογαριασμούς για τις παρεχόμενες Προαιρετικές Υπηρεσίες, κατά το άρθρο 14 του Κώδικα, πλήρως διαχωρισμένους από τους λογαριασμούς που τηρεί για την εποπτεία των ρυθμιζόμενων λειτουργιών του, σύμφωνα με τους καθορισμένους σχετικούς κανόνες λογιστικού διαχωρισμού.

## Άρθρο 10 - **Καθορισμός Τελών Σύνδεσης νέου Σημείου Παράδοσης**

1. Σε περίπτωση αιτήματος σύνδεσης, ο ενδιαφερόμενος που αιτήθηκε τη σύνδεση νέου Σημείου Παράδοσης και το αίτημα του οποίου έγινε αποδεκτό από τον Διαχειριστή σύμφωνα με τα οριζόμενα στον Κώδικα, καταβάλει στον Διαχειριστή Τέλη Σύνδεσης.
2. Τα Τέλη Σύνδεσης καθορίζονται κατά τέτοιο τρόπο ώστε ο Διαχειριστής να ανακτά μέσω αυτού, μέρος ή το σύνολο του κόστους κατασκευής της Εξωτερικής Εγκατάστασης για κάθε νέο Σημείο Παράδοσης.
3. Τα κόστη κατασκευής της Εξωτερικής Εγκατάστασης συμπεριλαμβάνονται στην πρόταση του Διαχειριστή για τις Επικουρικές και Τιμολογούμενες Υπηρεσίες, κατά το άρθρο 13 του Κώδικα, και εγκρίνονται από την ΡΑΕ.
4. Για σκοπούς της διείσδυσης του φυσικού αερίου και διεύρυνσης της βάσης εφαρμογής των τιμολογίων, ο Διαχειριστής δύναται να εφαρμόζει έκπτωση στα Τέλη Σύνδεσης, βάσει μελέτης κόστους/οφέλους στην οποία τεκμηριώνεται μη επιβάρυνση της Μέσης Χρέωσης Χρήσης του Δικτύου Διανομής. Η μελέτη κόστους/οφέλους υποβάλλεται από τον Διαχειριστή και εγκρίνεται από τη ΡΑΕ πριν τον καθορισμό των τιμολογίων.
5. Το ποσοστό της έκπτωσης στα Τέλη Σύνδεσης για κάθε έτος εγκρίνεται από τη ΡΑΕ στην Απόφαση Έγκρισης των Τιμολογίων.
6. Στην περίπτωση εφαρμογής έκπτωσης στα Τέλη Σύνδεσης, το ποσό της έκπτωσης θα συνυπολογίζεται στο Απαιτούμενο Έσοδο του Διαχειριστή ως Ρυθμιζόμενη Περιουσιακή Βάση.
7. Το αργότερο έως την 1η Νοεμβρίου κάθε Έτους, ο Διαχειριστής υποβάλλει στη ΡΑΕ:

Α) Τα προτεινόμενα Τέλη Σύνδεσης του επόμενου έτους για τους Τελικούς Πελάτες, λαμβάνοντας υπόψη τα εγκεκριμένα ή προς έγκριση ποσοστά έκπτωσης στα Τέλη Σύνδεσης, και τα εν ισχύ κόστη κατασκευής της Εξωτερικής Εγκατάστασης.

Β) Την επικαιροποιημένη –σε σχέση με το εγκεκριμένο Πρόγραμμα Ανάπτυξης- εκτίμηση του Διαχειριστή αναφορικά με το συνολικό κόστος κατασκευής των εξωτερικών εγκαταστάσεων για το επόμενο έτος.

Γ) Την επικαιροποιημένη – σε σχέση με την Απόφαση Έγκρισης Τιμολογίων – εκτίμηση του Διαχειριστή αναφορικά με τα προς είσπραξη Τέλη Σύνδεσης για το επόμενο Έτος.

1. Ο Διαχειριστής δεν μεταβάλλει τα Τέλη Σύνδεσης κατά τη διάρκεια του έτους.
2. O Διαχειριστής αναρτά τα Τέλη Σύνδεσης στην ιστοσελίδα του εντός πέντε (5) ημερών από την κοινοποίηση της έγκρισης αυτών από την ΡΑΕ.

## Άρθρο 11 - **Καθορισμός Τελών Επέκτασης Δικτύου Διανομής**

1. Στην περίπτωση έργου επέκτασης, ο ενδιαφερόμενος που αιτήθηκε την επέκταση του Δικτύου Διανομής και το αίτημα του οποίου έγινε αποδεκτό από τον Διαχειριστή σύμφωνα με τον Κώδικα, καταβάλει στον Διαχειριστή Τέλη Επέκτασης.
2. Η καταβολή των Τελών Επέκτασης δεν απαλλάσσει τον ενδιαφερόμενο από την υποχρέωση της καταβολής των Τελών Σύνδεσης.
3. Τα Τέλη Επέκτασης καθορίζονται κατά τέτοιο τρόπο ώστε ο Διαχειριστής να ανακτά μέσω αυτών, μέρος ή/και το σύνολο του κόστους του έργου επέκτασης.
4. Για τον υπολογισμό των Τελών Επέκτασης, ο Διαχειριστής λαμβάνει υπόψη το κόστος του έργου επέκτασης, τις προβλέψεις για την αύξηση της ζήτησης στην περιοχή στην οποία αφορά το έργο επέκτασης και τη δυνατότητα επιμερισμού του κόστους του έργου επέκτασης σε περισσότερους του ενός Τελικού Πελάτη ή Χρήστη του Δικτύου Διανομής.

## Άρθρο 12 – **Κριτήριο Οικονομικής Αποτελεσματικότητας Έργου**

1. Για την αξιολόγηση της οικονομικής αποτελεσματικότητας ενός νέου έργου ανάπτυξης δικτύου διανομής, ο Διαχειριστής υπολογίζει την επίπτωση που έχει η υλοποίηση του νέου έργου στη Μέση Χρέωση Χρήσης του Δικτύου Διανομής κατά την Περίοδο Αξιολόγησης Νέου Έργου.
2. Η Μέση Χρέωση Χρήσης του Δικτύου Διανομής υπολογίζεται ως το πηλίκο του αθροίσματος του προϋπολογιζόμενου Απαιτούμενου Εσόδου Δικτύου Διανομής για κάθε έτος (y) της Περιόδου Αξιολόγησης Νέου Έργου, ανηγμένο σε παρούσα αξία του πρώτου έτους της Περιόδου Αξιολόγησης Νέου Έργου προς το άθροισμα των συνολικά προβλεπόμενων διακινούμενων Ποσοτήτων Φυσικού Αερίου από όλα τα Σημεία Παράδοσης του Δικτύου Διανομής για κάθε έτος (y) της Περιόδου Αξιολόγησης Νέου Έργου και ανηγμένο σε παρούσα αξία του πρώτου Έτους της Περιόδου Αξιολόγησης Νέου Έργου. Η Μέση Χρέωση Χρήσης Δικτύου Διανομής εκφράζεται σε €/MWh ΑΘΔ.
3. Για τον υπολογισμό της παρούσας αξίας των μεγεθών της προηγούμενης παραγράφου χρησιμοποιείται ως επιτόκιο αναγωγής το ισχύον Μεσοσταθμικό Κόστος Κεφαλαίου.
4. Για τον υπολογισμό της επίπτωσης στη Μέση Χρέωση Χρήσης Δικτύου Διανομής, λαμβάνεται υπόψη το προϋπολογιζόμενο κόστος της υλοποίησης του νέου Έργου Ανάπτυξης αφαιρουμένων τυχόν επιχορηγήσεων και Τελών Σύνδεσης, οι προϋπολογιζόμενες Λειτουργικές Δαπάνες που προκύπτουν από την υλοποίηση του νέου έργου, καθώς και οι προβλεπόμενες επιπρόσθετες Ποσότητες Φυσικού Αερίου που εκτιμάται ότι θα διακινηθούν στο Δίκτυο Διανομής με την υλοποίηση του νέου έργου. Εφόσον με την ένταξη του νέου έργου στη ΡΠΒ δεν προκαλείται αύξηση της Μέσης Χρέωσης Χρήσης του Δικτύου Διανομής κατά την Περιόδου Αξιολόγησης Νέου Έργου το έργο νοείται ως οικονομικά αποτελεσματικό.

# ΚΕΦΑΛΑΙΟ Γ - ΚΑΘΟΡΙΣΜΟΣ ΣΥΝΤΕΛΕΣΤΩΝ ΤΙΜΟΛΟΓΙΩΝ

## Άρθρο 13 - **Βασικές Αρχές Τιμολόγησης Βασικής Δραστηριότητας Διανομής**

1. Η χρέωση της Βασικής Δραστηριότητας Διανομής υπολογίζεται χωριστά για κάθε Σημείο Παράδοσης.
2. Ο Διαχειριστής εκδίδει Τιμολόγιο Διανομής προς κάθε Χρήστη Διανομής που εξυπηρετεί το εν λόγω Σημείο Παράδοσης.
3. Στο Τιμολόγιο αναγράφονται οι χρεώσεις που αντιστοιχούν σε κάθε ένα από τα Σημεία Παράδοσης που εξυπηρετεί κάθε Χρήστης Διανομής, εφόσον πρόκειται για ωρομετρούμενα Σημεία Παράδοσης. Για τα μη ωρομετρούμενα Σημεία Παράδοσης, οι χρεώσεις γίνονται συγκεντρωτικά επί των όγκων που κατανέμονται σύμφωνα με τα οριζόμενα στον Κώδικα.
4. Οι μοναδιαίες χρεώσεις για τη χρήση του Δικτύου Διανομής ορίζονται ανά κατηγορία και υποκατηγορία Τελικού Πελάτη σύμφωνα με το άρθρο 14.

## Άρθρο 14 - **Ορισμός Κατηγοριών Τελικών Πελατών**

1. Οι Τελικοί Πελάτες κατανέμονται σε Κατηγορίες με βάση την τελική χρήση του φυσικού αερίου, κατά τρόπο ώστε σε κάθε Κατηγορία να περιλαμβάνονται Τελικοί Πελάτες οι οποίοι, λόγω των βασικών χαρακτηριστικών χρήσης φυσικού αερίου, αναμένεται ευλόγως ότι επιβαρύνουν το Δίκτυο κατά παρόμοιο τρόπο.
2. Οι Κατηγορίες Τελικών Πελατών υποβάλλονται από το Διαχειριστή και εγκρίνονται από τη ΡΑΕ. Οι Κατηγορίες Τελικών Πελατών είναι ενδεικτικά οι ακόλουθες:

Α. Μη βιομηχανικοί Τελικοί Πελάτες. Στην κατηγορία αυτή περιλαμβάνεται κατ’ ελάχιστον η υποκατηγορία Οικιακοί Τελικοί Πελάτες, βάσει της παραγράφου 3.

Β. Βιομηχανικοί Τελικοί Πελάτες.

1. Ο Διαχειριστής δύναται να εφαρμόσει περαιτέρω Υποκατηγορίες εντός των ως άνω Κατηγοριών βάσει των ακόλουθων κριτηρίων:
2. Ετήσια κατανάλωση φυσικού αερίου

Β. Η ύπαρξη ή μη ωριαίων μετρητών φορτίου

Γ. Η μέγιστη τεχνική δυναμικότητα του σημείου παράδοσης ή η εγκατεστημένη ισχύς της εσωτερικής εγκατάστασης

Δ. Η τελική χρήση φυσικού αερίου (εμπορική & οικιακή χρήση)

1. Οι Υποκατηγορίες εγκρίνονται από τη ΡΑΕ και περιλαμβάνονται στην Απόφαση Έγκρισης Τιμολογίων.
2. Το Απαιτούμενο Έσοδο κάθε Έτους της Περιόδου Υπολογισμού Τιμολογίων κατανέμεται μεταξύ των Κατηγοριών σύμφωνα με τον ακόλουθο τύπο:.

όπου:

|  |  |
| --- | --- |
|  | είναι το Απαιτούμενο Έσοδο του Έτους t που αντιστοιχεί στην Κατηγορία Τελικών Πελατών k |
|  | είναι το συνολικό Απαιτούμενο Έσοδο του Έτους t |
|  | είναι το άθροισμα της Δεσμευμένης Ωριαίας Κατανάλωσης (kWh/Ώρα) όλων των ενεργών Σημείων Παράδοσης της Κατηγορίας Τελικών Πελατών k κατά το Έτος t. |
|  | είναι το άθροισμα της Δεσμευμένης Ωριαίας Κατανάλωσης (kWh/Ώρα) όλων των ενεργών Σημείων Παράδοσης κατά το Έτος t. |

Το Απαιτούμενο Έσοδο κάθε Κατηγορίας Τελικών Πελατών κατανέμεται στις Υποκατηγορίες της Κατηγορίας με τον αντίστοιχο τρόπο.

## Άρθρο 15 - **Υπολογισμός των Συντελεστών του Τιμολογίου Διανομής**

1. Το Τιμολόγιο Διανομής περιλαμβάνει χρέωση δυναμικότητας και χρέωση ενέργειας.
2. Για κάθε Κατηγορία ή Υποκατηγορία k Τελικών Πελατών, υπολογίζεται Συντελεστής Χρέωσης Δυναμικότητας (ΣΔk) και Συντελεστής Χρέωσης Ενέργειας (ΣΕk).
3. Για το πρώτο Έτος της Περιόδου Υπολογισμού Τιμολογίων, ο Συντελεστής Χρέωσης Δυναμικότητας (ΣΔk) υπολογίζεται για κάθε Κατηγορία Τελικών Πελατών k, και τις υποκατηγορίες της, αντίστοιχα, στην οποία εφαρμόζεται, ως εξής:

όπου

|  |  |
| --- | --- |
| Capk: | Ρυθμιζόμενο ποσοστό (Ποσοστό Χρέωσης Δυναμικότητας) το οποίο λαμβάνει τιμές από μηδέν (0%) έως εκατό τοις εκατό (100%) και καθορίζεται με την Απόφαση Έγκρισης Τιμολογίων, μετά από πρόταση του Διαχειριστή. Το ποσοστό Capk δύναται να διαφοροποιείται μεταξύ των Κατηγοριών. |
|  | Η Καθαρή Παρούσα Αξία του προβλεπόμενου Απαιτούμενου Εσόδου της Κατηγορίας Τελικών Πελατών k το Έτος *t*. Υπολογίζεται για τα έτη *n* της Περιόδου Υπολογισμού Τιμολογίων ως εξής:  . |
|  | Το άθροισμα της Ωριαίας Δεσμευμένης Δυναμικότητας η οποία δεσμεύεται για όλα τα Σημεία Παράδοσης που αφορούν στους Τελικούς Πελάτες της Κατηγορίας *k* το Έτος t. |
|  | H Καθαρή Παρούσα Αξία του . Υπολογίζεται για τα έτη *n* της Περιόδου Υπολογισμού Τιμολογίων ως εξής:  . |
| *ΔCPI* | Η προβλεπόμενη μέση τιμή του πληθωρισμού για την Περίοδο Υπολογισμού Τιμολογίων. Το ΔCPI καθορίζεται με την Απόφαση Έγκρισης Τιμολογίων. |

1. Για το πρώτο Έτος της Περιόδου Υπολογισμού Τιμολογίων, ο Συντελεστής Χρέωσης Ενέργειας (ΣΕk) υπολογίζεται για κάθε Κατηγορία k ως εξής:

όπου

|  |  |
| --- | --- |
|  | H Καθαρή Παρούσα Αξία της προβλεπόμενης Ποσότητας Φυσικού που παραδίδεται μέσω του Δικτύου Διανομής στους Τελικούς Πελάτες της Κατηγορίας k κατά το Έτος t. Υπολογίζεται για όλα τα έτη n της Περιόδου Υπολογισμού Τιμολογίων ως εξής: |
| *ΔCPI* | Η προβλεπόμενη μέση τιμή του πληθωρισμού για την Περίοδο Υπολογισμού Τιμολογίων. Το ΔCPI καθορίζεται με την Απόφαση Έγκρισης Τιμολογίων. |

1. Για κάθε ένα από τα επόμενα Έτη της Περιόδου Ισχύος των Τιμολογίων και έως την επόμενη Αναθεώρηση των Τιμολογίων, οι Συντελεστές Χρέωσης Δυναμικότητας και Ενέργειας υπολογίζονται για κάθε Κατηγορία σύμφωνα με τα οριζόμενα στο άρθρο 16.
2. Για τον υπολογισμό του Συντελεστή Χρέωση Δυναμικότητας ΣΔκ και του Συντελεστή Χρέωση Ενέργειας ΣΕk ανά υποκατηγορία Πελάτη, εφαρμόζονται κατ’ αναλογία τα οριζόμενα στις παραγράφους 3 έως 5 του παρόντος άρθρου.
3. Για τον καθορισμό της αριθμητικής τιμής των συντελεστών *Capk* λαμβάνονται υπόψη:

Α) Οι ιστορικές τιμές χρέωσης δυναμικότητας ανά Κατηγορία Τελικών Πελατών.

Β) Η ανάγκη παροχής κινήτρων στους Χρήστες του Δικτύου για την αύξηση των διακινούμενων Ποσοτήτων Φυσικού Αερίου στο Δίκτυο Διανομής μέσω περαιτέρω διείσδυσης και την κατά το δυνατόν πιο αποτελεσματική χρήση αυτού.

1. Οι συντελεστές *Capk* καθώς και οι συντελεστές ΣΔk και ΣΕk ορίζονται αριθμητικά για το πρώτο έτος της Περιόδου Υπολογισμού με την Απόφαση Έγκρισης Τιμολογίων.
2. Ο Διαχειριστής δύναται να υπολογίσει και να προσφέρει τιμολόγιο βραχυχρόνιας χρήσης του δικτύου διανομής, για χρήση μικρότερη του έτους. Η μεθοδολογία υπολογισμού των βραχυχρόνιων συντελεστών και οι τιμές τους εγκρίνονται από τη ΡΑΕ.

## Άρθρο 16 - **Ετήσια Αναπροσαρμογή των Συντελεστών των Τιμολογίου Διανομής**

1. Από το δεύτερο έτος της Περιόδου Υπολογισμού Τιμολογίων, οι συντελεστές ΣΔk και ΣΕk, αναπροσαρμόζονται για κάθε Έτος t, σύμφωνα με τον ακόλουθο τύπο:

όπου:

|  |  |
| --- | --- |
| Pt | Η τιμή οποιουδήποτε εκ των συντελεστών ΣΔk και ΣΕk κατά το έτος t. |
| Pt-1 | Η τιμή του συντελεστή κατά το Έτος t-1. |
| ΔCPIt-1 | Η τελευταία διαθέσιμη εντός του μηνός Δεκεμβρίου του έτους t-1 ποσοστιαία μεταβολή του μέσου ετήσιου Δείκτη Τιμών Καταναλωτή (ΔΤΚ), όπως προκύπτει από τη σύγκριση του μέσου ΔΤΚ κατά το τελευταίο δωδεκάμηνο του έτους t-1 προς το μέσο ΔΤΚ κατά το αντίστοιχο δωδεκάμηνο του έτους t-2, όπως δημοσιεύεται από την Ελληνική Στατιστική Αρχή. |
| Χ | Η τιμή του συντελεστή Χ καθορίζεται με απόφαση της ΡΑΕ ένα (1) μήνα πριν την έναρξη του έτους t στις περιπτώσεις όπου η αύξηση του δείκτη τιμών καταναλωτή για το προηγούμενο έτος ΔCPI είναι μεγαλύτερη από το ρυθμό αύξησης των λειτουργικών δαπανών του Διαχειριστή. Σε κάθε περίπτωση, ο συντελεστής Χ δεν μπορεί να πάρει τιμή μεγαλύτερη του ΔCPI. Στην περίπτωση που η ΡΑΕ δεν αποφασίσει για την τιμή, ο συντελεστής θα είναι μηδέν. |

1. Ο Διαχειριστής δημοσιεύει στην ιστοσελίδα του τις τιμές των συντελεστών ΣΔk και ΣΕk ανά Κατηγορία και Υποκατηγορία Τελικών Πελατών στις οποίες αφορούν, το αργότερο έως την 31η Δεκεμβρίου του έτους t-1.

# ΚΕΦΑΛΑΙΟ Δ - ΧΡΕΩΣΕΙΣ ΚΑΙ ΤΙΜΟΛΟΓΗΣΗ ΒΑΣΙΚΗΣ ΔΡΑΣΤΗΡΙΟΤΗΤΑΣ

## Άρθρο 17 - **Χρέωση Βασικής Δραστηριότητας**

1. Η Ετήσια Χρέωση Δικτύου Διανομής (Ετήσια Χρέωση) για ωρομετρούμενους Τελικούς Πελάτες για το Σημείο Παράδοσης *j* του Δικτύου Διανομής που εξυπηρετεί συγκεκριμένος Χρήστης Διανομής υπολογίζεται ως εξής:

όπου:

|  |  |
| --- | --- |
| ΣΔk | Ο Συντελεστής Χρέωσης Δυναμικότητας για την Κατηγορία Τελικών Πελατών k στην οποία ανήκει ο Τελικός Πελάτης που εξυπηρετείται από το Σημείο Παράδοσης j, σε €/(kWh ΑΘΔ/Ώρα). |
| ΣEk | Ο Συντελεστής Χρέωσης Ενέργειας για την Κατηγορία Τελικών Πελατών k στην οποία ανήκει ο Τελικός Πελάτης που εξυπηρετείται από το Σημείο Παράδοσης j, σε €/kWh ΑΘΔ. |
| Cj | Η Δεσμευμένη Ωριαία Δυναμικότητα στο Σημείο Παράδοσης j που εξυπηρετεί συγκεκριμένος Χρήστης Διανομής. |
| Qj | Η Ποσότητα Φυσικού Αερίου που κατανέμεται σε Σημείο Παράδοσης j κατά τη διάρκεια του έτους τιμολόγησης, σε kWh ΑΘΔ/Έτος, όπως αυτή προσδιορίζεται, σύμφωνα με τον Κώδικα. |

1. Η Ετήσια Χρέωση Δικτύου Διανομής (Ετήσια Χρέωση) για μη ωρομετρούμενους Τελικούς Πελάτες για το Σημείο Παράδοσης j του Δικτύου Διανομής που εξυπηρετεί συγκεκριμένος Χρήστης Διανομής υπολογίζεται ως εξής:

=+(×)

όπου:

|  |  |
| --- | --- |
|  | H Χρέωση Δυναμικότητας για την Κατηγορία Τελικών Πελατών k στην οποία ανήκει ο Τελικός Πελάτης που εξυπηρετείται από το Σημείο Παράδοσης j, σε €/Έτος. Η Χρέωση Δυναμικότητας υπολογίζεται πολλαπλασιάζοντας τον Συντελεστή Χρέωσης Δυναμικότητας για την Κατηγορία Τελικών Πελατών k στην οποία ανήκει ο Τελικός Πελάτης που εξυπηρετείται από το Σημείο Παράδοσης j με τη Μέγιστη Εγκατεστημένη Δυναμικότητα του Μετρητή (ή με τη Μέση Δέσμευση Δυναμικότητας του Μετρητή) |

|  |  |
| --- | --- |
| ΣEk | Συντελεστής Χρέωσης Ενέργειας για την Κατηγορία Τελικών Πελατών k στην οποία ανήκει ο Τελικός Πελάτης που εξυπηρετείται από το Σημείο Παράδοσης j, σε €/MWh ΑΘΔ. |
| Qj | Η Ποσότητα Φυσικού Αερίου που κατανέμεται σε Σημείο Παράδοσης j κατά τη διάρκεια του έτους τιμολόγησης, σε kWh ΑΘΔ/Έτος, όπως αυτή προσδιορίζεται, σύμφωνα με τον Κώδικα. |

1. Ο Διαχειριστής υποχρεούται να παρακολουθεί και να καταμετρά την πραγματική ωριαία ποσότητα ανά μήνα, σε ωρομετρούμενα Σημεία Παράδοσης. Σε περίπτωση που αυτή υπερβεί τη Δεσμευμένη Ωριαία Δυναμικότητα του Σημείου Παράδοσης, ο Διαχειριστής αναπροσαρμόζει τα στοιχεία του Σημείου Παράδοσης και την αντίστοιχη χρέωση εφεξής.
2. Η Ετήσια Χρέωση δύναται να επιμερίζεται σε τμήματα του έτους στις ακόλουθες περιπτώσεις:

Α) Εφόσον εντός του διαστήματος τιμολόγησης της Βασικής Δραστηριότητας Διανομής, διαφοροποιηθούν οι Συντελεστές Χρέωσης σύμφωνα με το άρθρο 20. Στην περίπτωση αυτή, η Ετήσια Χρέωση υπολογίζεται ως το άθροισμα των επιμέρους χρεώσεων για κάθε τμήμα του Έτους πριν και μετά τη μεταβολή.

Β) Εφόσον πρόκειται για σύνδεση νέου Σημείου Παράδοσης εντός του έτους. Στην περίπτωση αυτή, η Χρέωση Δυναμικότητας για το εν λόγω Σημείο Παράδοσης υπολογίζεται ξεχωριστά για το τμήμα σε ημέρες του έτους μετά τη σύνδεση του νέου Σημείου Παράδοσης.

Γ) Εφόσον κατά τη διάρκεια του Έτους, ο Χρήστης μεταβάλλει τη Δεσμευμένη Δυναμικότητα σε Σημείο Παράδοσης, και η μεταβολή αυτή γίνει αποδεκτή από τον Διαχειριστή. Στην περίπτωση αυτή, η Χρέωση Δυναμικότητας για το εν λόγω Σημείο Παράδοσης υπολογίζεται ξεχωριστά για το τμήμα σε ημέρες (Ν) του έτους πριν την μεταβολή και αντιστοίχως μετά τη μεταβολή ως εξής:

## Άρθρο 18 - **Τιμολόγηση της Βασικής Δραστηριότητας Δικτύου Διανομής**

1. Για την τιμολόγηση της Βασικής Δραστηριότητας ανά Μήνα εφαρμόζονται για κάθε Σημείο Παράδοσης τα ακόλουθα:

Α) Η Χρέωση Δυναμικότητας υπολογίζεται και τιμολογείται ανά Χρήστη Διανομής ο οποίος εξυπηρετεί το εν λόγω Σημείο Παράδοσης, βάσει της Δεσμευμένης Δυναμικότητας, ανάλογα με τον αριθμό των Ημερών του Μήνα κατά τον οποίο είναι ενεργό το Σημείο Παράδοσης και ισχύει η Σύμβαση Χρήσης. Ενεργό Σημείο Παράδοσης, είναι το Σημείο Παράδοσης στο οποίο είναι ενεργός ο μετρητής φυσικού αερίου, δηλαδή δύναται να γίνεται παράδοση ποσότητας φυσικού αερίου από το Διαχειριστή και παραλαβή από το Χρήστη.

Β) Η Χρέωση Ενέργειας υπολογίζεται και τιμολογείται ανά Χρήστη Διανομής ο οποίος εξυπηρετεί το εν λόγω Σημείο Παράδοσης ανά Μήνα, με βάση την Ποσότητα Φυσικού Αερίου που κατανεμήθηκε στο εν λόγω Σημείο Παράδοσης κατά τη διάρκεια του Μήνα. Στην περίπτωση κατά την οποία το Σημείο Παράδοσης εξυπηρετείται από δύο ή περισσότερους Χρήστες, η Ποσότητα Φυσικού Αερίου που παραδίδεται στον Τελικό Πελάτη κατανέμεται στους Χρήστες σύμφωνα με τα οριζόμενα στον Κώδικα. Η τιμολόγηση μη ωρομετρούμενων Σημείων Παράδοσης γίνεται συγκεντρωτικά βάσει των όγκων που προκύπτουν από την κατανομή που γίνεται σύμφωνα με τα οριζόμενα στον Κώδικα.

1. Ο τρόπος κατανομής της ποσότητας φυσικού αερίου ανά Σημείο Παράδοσης για τα ωρομετρούμενα Σημεία Παράδοσης και συγκεντρωτικά για τα μη ωρομετρούμενα Σημεία Παράδοσης γίνεται σύμφωνα με τα οριζόμενα στον Κώδικα.
2. Στο τιμολόγιο που εκδίδει ο Διαχειριστής ανά Χρήστη Διανομής, όπως ειδικότερα καθορίζεται στον Κώδικα, περιλαμβάνονται:

Α) Διακριτά για κάθε ωρομετρούμενο Σημείο Παράδοσης το οποίο εξυπηρετεί ο εν λόγω Χρήστης Διανομής:

(i) Ο Συντελεστής Χρέωσης Δυναμικότητας και ο Συντελεστής Χρέωσης Ενέργειας.

(ii) Η Δεσμευμένη Ωριαία Δυναμικότητα και η Κατανεμηθείσα Ποσότητα Φυσικού Αερίου βάσει των οποίων υπολογίζονται οι Χρεώσεις Δυναμικότητας και Ενέργειας.

(iii) Η συνολική χρέωση για το εν λόγω Σημείο Παράδοσης.

Β) Για τα μη ωρομετρούμενα Σημεία Παράδοσης που εξυπηρετεί ο εν λόγω Χρήστης Διανομής συγκεντρωτικά ανά κατηγορία ή υποκατηγορία Τελικών Πελατών:

(i)         Ο Συντελεστής Χρέωσης Δυναμικότητας και ο Συντελεστής Χρέωσης Ενέργειας.

(ii)        Συγκεντρωτικά οι μέρες χρέωσης της Δυναμικότητας και η Κατανεμηθείσα Ποσότητα Φυσικού Αερίου βάσει των οποίων υπολογίζονται οι Χρεώσεις Δυναμικότητας και Ενέργειας.

(iii)       Η συνολική χρέωση για κάθε Κατηγορία και Υποκατηγορία Τελικών Πελατών.

Γ) Η συνολική χρέωση του Χρήστη Διανομής, ως το άθροισμα των χρεώσεων που υπολογίζονται σύμφωνα με τα στοιχεία (Α) και (Β) ανωτέρω.

# ΚΕΦΑΛΑΙΟ Ε - ΑΝΑΘΕΩΡΗΣΗ ΤΙΜΟΛΟΓΙΩΝ

## Άρθρο 19 - **Διαδικασία Κατάρτισης και Τακτικής Αναθεώρησης των Τιμολογίων**

1. Έως την 1η Νοεμβρίου του Έτους Υπολογισμού, ο Διαχειριστής υποβάλλει στη ΡΑΕ σχέδιο αναθεωρημένων τιμολογίων χρήσης του Δικτύου Διανομής (Σχέδιο Τιμολογίων Διανομής), το οποίο συνοδεύεται από τα ακόλουθα:

Α) Τις προβλέψεις εξέλιξης της ζήτησης Φυσικού Αερίου που διακινούνται στο Δίκτυο Διανομής. Οι ανωτέρω προβλέψεις λαμβάνουν υπόψη τα στοιχεία ζήτησης των προηγούμενων ετών πριν το Έτος Υπολογισμού, ιδίως του Έτους Αναφοράς, την πλέον πρόσφατη Μελέτη Ανάπτυξης του Δικτύου Διανομής καθώς και κάθε άλλο σχετικό στοιχείο.

Β) Την πρόβλεψη εξέλιξης της Ρυθμιζόμενης Περιουσιακής Βάσης, των αναλυτικών αποσβέσεων παγίων και των Λειτουργικών Δαπανών του Διαχειριστή για κάθε Έτος της Περιόδου Υπολογισμού Τιμολογίων.

Γ) Απολογιστικά στοιχεία για κάθε Έτος της Περιόδου Εκκαθάρισης και υπολογισμό της Ανακτήσιμης Διαφοράς, σύμφωνα με το άρθρο 20, με αιτιολόγηση τυχόν υπέρβασης της συνολικής ετήσιας Ρυθμιζόμενης Περιουσιακής Βάσης έναντι της προβλεπόμενης κατά την κατάρτιση των τιμολογίων.

Δ) Τεκμηρίωση σχετικά με την πρόταση του Διαχειριστή ως προς την αριθμητική τιμή κάθε παραμέτρου που ορίζεται στον Κανονισμό.

1. Στο σχέδιο αναθεωρημένων τιμολογίων χρήσης Δικτύου Διανομής, ο Διαχειριστής υποβάλλει μοντέλο τιμολογίων σε επεξεργάσιμη ηλεκτρονική μορφή στο οποίο περιλαμβάνονται αναλυτικά όλα τα στοιχεία της παρ. 1, οι προβλέψεις που, σύμφωνα με τις διατάξεις του Κανονισμού, καθορίζονται εν συνεχεία με την Απόφαση Έγκρισης Τιμολογίων καθώς και οι προκύπτοντες Συντελεστές Χρέωσης Δυναμικότητας και Χρέωσης Ενέργειας Φυσικού Αερίου για κάθε Κατηγορία ή Υποκατηγορία Τελικών Πελατών.
2. Το ανωτέρω, καθώς και τα απολογιστικά στοιχεία της παραγράφου 1 ελέγχονται και εγκρίνονται από τη ΡΑΕ. Εντός τριάντα (30) ημερών από την υποβολή του πλήρους, σύμφωνα με τις ως άνω παρ. 1 και 2, Σχεδίου Τιμολογίων, η ΡΑΕ αποστέλλει στον Διαχειριστή τις παρατηρήσεις της επί του Σχεδίου και ιδίως επί των στοιχείων που προβλέπονται στην παράγραφο 1.
3. Ο Διαχειριστής, λαμβάνοντας υπόψη τις ανωτέρω παρατηρήσεις, υποβάλλει την τελική του πρόταση εντός τριάντα (30) ημερών από τη λήψη των παρατηρήσεων της ΡΑΕ.
4. Η Απόφαση Έγκρισης Τιμολογίων εκδίδεται πριν την έναρξη της Ρυθμιστικής Περιόδου.
5. Μέχρι την έναρξη ισχύος των νέων Τιμολογίων Διανομής εφαρμόζονται τα ισχύοντα τιμολόγια. Τυχόν διαφορές στα έσοδα του Διαχειριστή λαμβάνονται υπόψη κατά τον υπολογισμό της Ανακτήσιμης Διαφοράς της επόμενης Περιόδου Εκκαθάρισης.

## Άρθρο 20 - **Υπολογισμός Ανακτήσιμης Διαφοράς**

1. Εντός τριών (3) μηνών από το τέλος κάθε Έτους της Περιόδου Εκκαθάρισης, ο Διαχειριστής, υποβάλλει στη ΡΑΕ τα απολογιστικά στοιχεία για τα ακόλουθα μεγέθη για το αντίστοιχο Έτος της Περιόδου Εκκαθάρισης:

Α) Ρυθμιζόμενη Περιουσιακή Βάση, όπως ορίζεται στο άρθρο 5.

Β) Αποσβέσεις παγίων, όπως ορίζονται στο άρθρο 7.

Γ) Λειτουργικές Δαπάνες, όπως ορίζονται στο άρθρο 8.

Δ) Λοιπά Έσοδα από ρυθμιζόμενες ή μη ρυθμιζόμενες δραστηριότητες κατά το άρθρο 9.

Ε) Εκκαθάριση ανακτήσιμων διαφορών προηγούμενων ετών.

1. Κατά τη διαδικασία αναθεώρησης των Τιμολογίων, ο Διαχειριστής υπολογίζει για κάθε έτος (t) της Περιόδου Εκκαθάρισης:
2. Το Προς Ανάκτηση Απαιτούμενο Έσοδο, το οποίο υπολογίζεται ως το άθροισμα:
3. Του γινομένου του εγκριθέντος από τη ΡΑΕ WACC για την Περίοδο Υπολογισμού Τιμολογίων που αφορά η Αναθεώρηση επί του απολογιστικού μεγέθους της ΡΠΒ
4. Των απολογιστικών αποσβέσεων παγίων
5. Των προβλέψεων του Διαχειριστή για Λειτουργικές Δαπάνες, με την επιφύλαξη της παρ. 6 του παρόντος άρθρου
6. Αφαιρουμένων των πραγματικών λοιπών εσόδων από ρυθμιζόμενες ή μη ρυθμιζόμενες δραστηριότητες. Σε περίπτωση παροχής Προαιρετικών Υπηρεσιών από τον Διαχειριστή, αφαιρείται ποσό που αντιστοιχεί στο 20% επί των καθαρών κερδών από την παροχή αυτών.

B) Το πραγματικό ρυθμιζόμενο έσοδο του Διαχειριστή, στο οποίο περιλαμβάνονται τα έσοδα από την εφαρμογή του Τιμολογίου Χρήσης του Δικτύου Διανομής σύμφωνα με τις τιμολογηθείσες ποσότητες καθώς και τυχόν έσοδα που μπορεί να προκύψουν από την εφαρμογή των Κανόνων Λειτουργίας του Δικτύου Διανομής.

Γ) Τη διαφορά, για κάθε έτος (t) της Περιόδου Εκκαθάρισης, του Προς Ανάκτηση Απαιτούμενου Εσόδου, όπως υπολογίζεται σύμφωνα με την περίπτωση (Α), από το αντίστοιχο πραγματικό ρυθμιζόμενο έσοδο του Διαχειριστή, όπως υπολογίζεται σύμφωνα με την περίπτωση (Β).

1. Η θετική ή αρνητική Ανακτήσιμη Διαφορά κάθε Έτους της Περιόδου Εκκαθάρισης, όπως υπολογίζεται σύμφωνα με την παράγραφο 2Γ ανωτέρω, πολλαπλασιαζόμενη με συντελεστή ανάγεται στο πρώτο έτος της νέας Περιόδου Υπολογισμού Τιμολογίων, όπου o όρος ΔCPI αναφέρεται στη μεταβολή του Δείκτη Τιμών Καταναλωτή για κάθε έτος της Περιόδου Εκκαθάρισης.
2. Το αλγεβρικό άθροισμα των πληθωρισμένων Ανακτήσιμων Διαφορών όλων των ετών της Περιόδου Εκκαθάρισης αποτελεί τη Συνολική Ανακτήσιμη Διαφορά της Περιόδου Εκκαθάρισης.
3. Η Συνολική Ανακτήσιμη Διαφορά (ΣΑΔ) της Περιόδου Εκκαθάρισης κατανέμεται περαιτέρω σε κάθε έτος t από τα έτη n της επομένης περιόδου Υπολογισμού Τιμολογίων σύμφωνα με τον ακόλουθο τύπο:

( ΣΑΔ / n )\*, όπου ΔCPI, η προβλεπόμενη μέση τιμή του πληθωρισμού για την Περίοδο Υπολογισμού ΤιμολογίωνΗ αριθμητική τιμή της Ανακτήσιμης Διαφοράς αναφέρεται στην Απόφαση Έγκρισης Τιμολογίων.

1. Προκειμένου να δοθεί κίνητρο στον Διαχειριστή για την οικονομική και αποτελεσματική χρήση του Δικτύου Διανομής, στον υπολογισμό της Ανακτήσιμης Διαφοράς λαμβάνονται υπόψη οι προβλέψεις των λειτουργικών δαπανών και όχι οι απολογιστικές δαπάνες του Διαχειριστή. Η ΡΑΕ, δύναται, κατόπιν τεκμηριωμένης έκθεσης του Διαχειριστή, να εγκρίνει απολογιστικές λειτουργικές δαπάνες του Διαχειριστή για τον υπολογισμό της Ανακτήσιμης Διαφοράς.

## Άρθρο 21 - **Έκτακτη Αναθεώρηση των Τιμολογίων**

1. Έκτακτη αναθεώρηση των τιμολογίων δύναται να λάβει χώρα, μετά από σχετικό αίτημα του Διαχειριστή (Αίτημα Αναθεώρησης), το οποίο υποβάλλεται είτε με δική του πρωτοβουλία είτε μετά από σχετική υπόδειξη ή σύσταση της ΡΑΕ, στην περίπτωση που είτε ο Διαχειριστής είτε η ΡΑΕ εκτιμούν ότι έχουν μεταβληθεί ουσιωδώς τα οικονομικά, νομικά ή πραγματικά δεδομένα που είχαν ληφθεί υπόψη κατά την κατάρτιση των τιμολογίων. Ως τέτοιες περιπτώσεις ενδεικτικά και όχι περιοριστικά αναφέρονται οι εξής:

A) Σημαντική μεταβολή του κόστους Δανεισμού του Διαχειριστή.

B) Σημαντική μεταβολή του συντελεστή συνολικής φορολογίας των κερδών του Διαχειριστή.

Γ) Σημαντική μεταβολή του μέσου ετήσιου Δείκτη Τιμών Καταναλωτή σε σχέση με το προϋπολογισθέν έτος.

Δ) Η περίπτωση κατά την οποία η συνολική Δεσμευμένη Δυναμικότητα ή/και οι συνολικές διανεμηθείσες ποσότητες για όλα τα Σημεία Παράδοσης κατά το προηγούμενο έτος από το έτος υποβολής του αιτήματος Έκτακτης Αναθεώρησης (Έτος Αιτήματος Αναθεώρησης) και οι προβλέψεις σχετικά με τα εν λόγω μεγέθη για το έτος Αιτήματος Αναθεώρησης και για το επόμενο από αυτό έτος είναι σημαντικά μικρότερες ή μεγαλύτερες των αντίστοιχων προβλέψεων που ελήφθησαν υπόψη για την κατάρτιση/έγκριση των τιμολογίων.

Ε) Η εγγραφή στις λογιστικές καταστάσεις του Διαχειριστή, έργων επέκτασης του Δικτύου λόγω σύνδεσης, στην περίπτωση κατά την οποία τα εν λόγω έργα δεν έχουν ήδη προβλεφθεί στο εγκεκριμένο πρόγραμμα ανάπτυξης κατά την παράγραφο 10 του άρθρου 80 του Νόμου.

1. Το Αίτημα Αναθεώρησης υποβάλλεται από τον Διαχειριστή στη ΡΑΕ εγγράφως, τεκμηριώνεται ειδικά και συνοδεύεται από σχέδιο αναθεωρημένων Τιμολογίων Διανομής. Με το αίτημα υποβάλλονται στη ΡΑΕ κατά περίπτωση ιδίως:

Α) Ιστορικά στοιχεία εξέλιξης των μεγεθών τα οποία επιβάλλουν την αναθεώρηση.

Β) Στοιχεία για την απόκλιση των τιμών των μεγεθών τα οποία επιβάλλουν την αναθεώρηση από τις αντίστοιχες τιμές που προβλέφθηκαν για τα αντίστοιχα Έτη της Περιόδου Υπολογισμού Τιμολογίων.

Γ) Εκτίμηση για την εξέλιξη των μεγεθών τα οποία επιβάλλουν την αναθεώρηση για κάθε επόμενο έτος από το έτος Αιτήματος Αναθεώρησης έως και το έτος Υπολογισμού της επόμενης τακτικής αναθεώρησης τιμολογίων.

Δ) Εκτίμηση των επιπτώσεων στα έσοδα του Διαχειριστή και της επίπτωσης στο ύψος των τιμολογίων της επόμενης Περιόδου Υπολογισμού Τιμολογίων, εάν δεν εγκριθεί η έκτακτη αναθεώρηση.

Ε) Αναλυτικά στοιχεία σχετικά με το κόστος κατασκευής έργων επέκτασης λόγω σύνδεσης τα οποία δεν έχουν περιληφθεί στο Πρόγραμμα Ανάπτυξης και εγγράφονται στις λογιστικές καταστάσεις του Διαχειριστή πριν την ολοκλήρωση της διαδικασίας που αφορά στην έγκριση του επόμενου Προγράμματος Ανάπτυξης, εφόσον η Αίτηση Αναθεώρησης είναι αποτέλεσμα της διαδικασίας υλοποίησης τέτοιων έργων. Στην περίπτωση αυτή ο Διαχειριστής υποβάλει και τεχνοοικονομική αξιολόγηση των εν λόγω έργων καθώς και μελέτη επίπτωσης, από την ένταξη των εν λόγω έργων στην ΡΠΒ, στο Τιμολόγιο Διανομής.

1. Το αίτημα του Διαχειριστή για την έκτακτη αναθεώρηση των τιμολογίων αξιολογείται από τη ΡΑΕ.
2. Η ΡΑΕ εκδίδει την απόφασή της εντός προθεσμίας τριών (3) μηνών από την ημερομηνία που το αίτημα του Διαχειριστή θεωρήθηκε τυπικά πλήρες.
3. Απόρριψη του αιτήματος του Διαχειριστή αιτιολογείται πλήρως από τη ΡΑΕ.
4. Στην περίπτωση της αποδοχής από τη ΡΑΕ του Αιτήματος Αναθεώρησης, το έτος πραγματοποίησης της αναθεώρησης καθίσταται Έτος Υπολογισμού και οι χρόνοι διεξαγωγής των επόμενων τακτικών αναθεωρήσεων προσαρμόζονται αναλόγως.

# ΚΕΦΑΛΑΙΟ ΣΤ - ΤΕΛΙΚΕΣ ΚΑΙ ΜΕΤΑΒΑΤΙΚΕΣ ΔΙΑΤΑΞΕΙΣ

## Άρθρο 22 - **Χρόνοι Πρώτης Έκδοσης Τιμολογίων**

Για την πρώτη έκδοση Τιμολογίων που διέπονται από τις διατάξεις του παρόντος Κανονισμού ως Έτος Υπολογισμού δύναται να ορίζεται το πρώτο έτος της ρυθμιστικής περιόδου.

**Άρθρο 23 - Έναρξη Ισχύος Κανονισμού**

1. Οι διατάξεις του παρόντος Κανονισμού ισχύουν από τη δημοσίευσή τους στην Εφημερίδα της Κυβερνήσεως .

2. Η διάταξη του άρθρου 5 παρ. 11 και του άρθρου 8 παρ. 3Ε του παρόντος Κανονισμού ισχύει από την 01/01/2017.

3. Ειδικά για τα Δίκτυα Διανομής, διαχειριστής των οποίων είναι η εταιρεία HENGAS, ο παρών Κανονισμός εφαρμόζεται σύμφωνα με τα οριζόμενα στο άρθρο 15 του ν. 4001/2011.